Karina Lorentzen Dehnhardt (SF), 2010-04-12:
Jeg har lovet at viderebringe følgende: I august sidste år fremlagde SF en plan mod vanvidsbilister.
Vi har derfor længe set frem til, at regeringen kom med et svar på det samme, og vi hilser lovforslaget velkommen.
Det er på tide, at regeringen tager det her problem alvorligt.
Der er alt for mange vilde bilister på vores veje.
Vi har i Danmark fortsat over 300 dræbte i trafikken hvert år, og hvis det havde været knivdræbte eller drab begået på anden vis, havde vi for længst strammet lovgivningen.
Færdselssikkerhed har været den her regerings tabuemne ud fra devisen, at hvis vi ikke taler om det, så forsvinder det nok, men det gør problemet altså ikke.
Det her lovforslag tager hul på en løsning af de problemer, der er forbundet med vild kørsel i trafikken, og det indeholder i overordnede træk tre elementer: En forhøjelse af straffen for vild kørsel, en mulighed for at konfiskere bilen tidligere og i andre tilfælde end i dag samt indførelse af alkolåse i bilen for tidligere spritdømte.
Vi har brug for en gennemgang af den nuværende klippekortordning.
Vi ved desværre, at når det handler om færdsel, så er det mest virksomme element sanktioner og kontrol.
Vi havde derfor også gerne set en stramning af klippekortordningen, så der blev indført klip i kortet ved brug af håndholdt mobiltelefon under kørsel, ved manglende brug af sele og ved overskridelse af hastighederne med 20 pct. i stedet for de 30 pct., der gælder i dag.
At tale i mobiltelefon og køre bil samtidig kan nemlig sammenlignes med spritkørsel, i hvert fald når vi kigger på reaktionsevnen, så vi vil gerne have skærpet straffen på det punkt.
Vi ved, at 10 pct. af bilisterne fortsat ikke bruger sele under kørslen, hvilket i forbindelse med en større ulykke betyder, at de mister livet, og ja, i forhold til hastighederne så oplever vi, at alt for mange af bilisterne fortsat ser hastighedsbegrænsningerne som en vejledning i stedet for en maks. grænse.
De elementer er ikke med i forslaget, men vi håber, at ministeren vil være villig til at kigge på en stramning af klippekortordningen i den kommende samling.
SF ønsker det i hvert fald.
Forslaget indeholder også et forslag om frakendelse af førerretten i grove tilfælde.
Det støtter vi ligeledes.
Vi mener, at der bør kigges på grænserne i den del af forslaget, for det er ikke alene, når hastighederne overskrides med hundrede procent eller over 100 km/t., at vi mener, det er et groft tilfælde, og det samme gør sig faktisk set med vores øjne gældende, når vi taler om skoler og institutionsområder, hvor en overskridelse med hundrede procent vil betyde en forhøjelse fra 40 km/t. til 80 km/t.
Det er altså ganske voldsomt set med et barns øjne.
Sidst, men ikke mindst
: Når det handler om alkolåse, så støtter vi ideen om obligatorisk indførelse i forbindelse med en tidligere spritdom.
Vi mener dog også, at de på sigt skal være en del af standardudstyret i en bil, ligesom vi har airbags og andet, for det her handler både om bilistens sikkerhed og også om de andre trafikanters sikkerhed.
Alt i alt synes vi altså, at det er et godt forslag.
Vi ser gerne nogle opstramninger, og det vil vi vende tilbage til under udvalgsbehandlingen.
Vi kan støtte forslaget.